Document ID: /roh_data/filtered/fineweb-2-filterrobots_roh.jsonl.gz/47981

Oz èsi lubì da far reclama per tubac en Svizra. I dat però restricziuns. Scumandà èsi da far reclama sche quella sa drizza explicitamain ad uffants u giuvenils, quai vala cunzunt tar occurrenzas u publicaziuns che sa drizzan a giuvenils. En blers chantuns datti ulteriuras restricziuns. En il radio u la televisiun èsi scumandà da far reclama per tubac. Per cumprar products da tubac na datti anc naginas reglas unifitgadas en Svizra: En 15 chantuns vala la limita da 18 onns, nov chantuns han ina limita da 16 onns (tranter quels er il Grischun) e dus chantuns n’han nagina regla. I dat però er fatschentas che vendan en l'entira Svizra products da tubac pir a partir da 18 onns.
Mess en pe l’iniziativa che vegn ils 13 da favrer a l'urna han diversas organisaziuns da sanadad. Uschia pretenda l’iniziativa er che Confederaziun e chantuns ston promover la sanadad d’uffants e giuvenils. Precis co è anc avert.
Er il Cussegl federal ed il parlament vulan restrenscher la reclama per tubac – l'iniziativa va per lur gust però memia lunsch. Perquai datti ina cuntraproposta che prevesa scumonds che valan en l’entira Svizra e che resguarda ils basegns da l’economia. Uschia fiss sponsoring d'occurrenzas naziunalas entras reclama da tubac vinavant lubì, sch'i sa tracta d'occurenzas per persunas creschidas. Er en la pressa, l'internet u tar kiosks vul la cuntraproposta lubir vinavant reclamas.
Tge capita tar in Gea u Na?
Tar in Gea va l’iniziativa en vigur. Tar in Na va la cuntraproposta ch’il Cussegl federal ed il parlament han elavurà en vigur – sch’i na dat nagin referendum.
Dossier online
Sin in clic tut quai ch'igl è da savair avant che votar: rtr.ch/votaziuns